# AMX-13

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

AMX-13 (גרסת ה-75 מילימטר)
מידע כללי
מדינה מייצרת | צרפת
שנת ייצור | 1952
דגם קודם |
דגם עוקב |
מערכה מרכזית | מבצע קדש, מלחמת ששת הימים
מידע טכני
אורך: | 6.36(תותח קדימה)
רוחב: | 2.51 מטר
גובה: | 2.3 מטרים
משקל: | 14 טון מוכן לקרב
מהירות: | 60 קמ"ש על כביש
טווח פעולה: | 350 ק"מ
חימוש עיקרי: | תותח 75 מ"מ
חימוש משני: | שני מקלעים 7.62 מ"מ
מנוע: | בנזין 250 כ"ס
עובי השריון: | 25 מילימטר מקסימלי
צוות: | 3

AMX-13 הוא שמו של טנק קל תוצרת צרפת, שיוצר במספרים גדולים ויוצא למדינות רבות, החל משנות החמישים המוקדמות.

## [עריכה] רקע

צרפת של אחרי מלחמת העולם השנייה הייתה ידועה באבות טיפוס רבים של טנקים שתוכננו ועוצבו, אך רובם לא הגיעו אף פעם לכדי ייצור בקנה מידה גדול. הדבר היה נכון הן לגבי כלי טיס והן לגבי כלי רכב משוריינים. בין עשרות תכנונים ואבות טיפוס היו גם כמה עיצובים שזכו לייצור בקנה מידה גדול והצלחה בשוק הנשק העולמי. לתעשיית המטוסים הצרפתית היה זה המיראז', ולתעשיית הטנקים הצרפתית היה זה ה-AMX-13.

הAMX-13 הוא הטנק הראשון שתוכנן ויוצר במלואו בצרפת אחרי המלחמה. הוא תוצאה של דרישת הצבא הצרפתי לטנק קל ויביל אוויר, שיכול לשמש גם כמשחית טנקים. לאחר פרק זמן של חמש שנות פיתוח החל הייצור ב-1952. הAMX-13 היווה חיבור בין המסורת הצרפתית של תיכנון טנקים קלים, למסורת חדשה של טנקים בינוניים ומצויידים בטכנולוגיות יחודייות.

## [עריכה] הטנק ומאפייניו

כפי שנאמר, הטנק שילב מסורת צרפתית ארוכת שנים של ייצור טנקים קלים, עם טכנולוגיות ורעיונות חדשניים מאד. מגרעותיו של הטנק היו ברורות למדי, ונבעו מעצם היותו טנק קל - השריון של AMX-13 דק ונשק נ"ט חודר דרכו בקלות. כמו כן, הטנק נודע בדליקות גבוהה במקרה של פגיעה בו, בגלל מנוע הפועל על בנזין. החימוש שלו, לפחות בגרסאות הראשונות היה תותח בקוטר של 75 מ"מ שלא היה בעל כושר חדירה מספק. הטנק פיצה על מגרעותיו ביתרונות הרבים - הוא היה קל לתפעול, זול יחסית, ומסוגל לפעול במקומות שטנקים כבדים התקשו בהם. משקל קל בשילוב עם מנוע בנזין מוצלח אפשרו מהירות גבוהה יחסית של 60 קמ"ש על דרך סלולה.

יתרונות אלה לא היו בגדר חידוש. חידושי הטנק היו נעוצים ראשית בצריח. בניגוד לטנק רגיל, שבו התותח מורם ומונמך בפני עצמו, בAMX הורם והונמך כל החלק העליון של הצריח. דבר זה איפשר צריח נמוך יחסית והקל על הפעלת הטנק מעמדות מוסתרות. בתוך הצריח הוצב החידוש העיקרי השני של הטנק. היה זה תותח 75 מילימטר מדוייק למדי, שהיה מצוייד במערכת טעינה אוטומטית. התותח הוזן משתי מחסניות עגולות לשישה פגזים. לאחר ירי 12 הפגזים הראשונים היה צריך להטעין את המחסניות מחדש באופן ידני. מערכת הטעינה הפחיתה קצת מהאמינות, אך הורידה את מספר אנשי הצוות לשלושה. דבר זה נתפס על ידי מדינות מועטות כח אדם כיתרון משמעותי, שכן הוא מאפשר להן לאייש יותר טנקים. חידוש זה הופיע מאוחר יותר גם בטנק הלקלרק ובמספר טנקים רוסיים.

## [עריכה] שיפורים וגרסאות

יותר מ-3,000 טנקי AMX-13 יוצרו בצרפת, ועוד מספר לא מבוטל באוסטריה, תחת השם SK 105. הטנקים נהנו ממכירות ברחבי העולם ובעיקר במדינות מועטות משאבים. כתוצאה מהצרכים השונים של המדינות, נוצרו שיפורים רבים בטנקים לאורך השנים. רוב המדינות הזדקקו למענה לאיום מצד טנקים תוצרת בריה"מ. לכן השיפורים העיקריים היו קשורים בהחלפת תותח 75 המילימטר בחימוש כבד יותר, או בהוספת חימוש משני מתוחכם יותר. בתחום החלפת התותח נעשו בעיקר הסבות לתותחי 90 מילימטר ו-105 מילימטר. אלה איפשרו יכולת השמדה סבירה מול טנקי הT-54/55, שהיו בדרך כלל היריבים העיקריים של הAMX-13. בתחום החימוש המדוייק הייתה אפשרות להתקין מערכת שיגור של טילי נ"ט. אלה היו באופן קלאסי טילים צרפתיים דוגמת ה-SS-11 וה-HOT. בנוסף הציעו חברות רבות, כולל ישראליות, חבילות שיפור עם אמצעי בקרת אש משופרת, אמצעי ראיית לילה, מנועי דיזל חזקים ועוד.

בנוסף לשיפורים שנועדו לאפשר תפקוד טוב יותר כטנק קל או משחית טנקים, נבנו גרסאות רק"ם רבות על בסיס הAMX-13. להלן הגרסאות העיקריות:

- מערכת שיגור רב קנית לרקטות 160 מ"מ - על תובות טנקי AMX-13 של וונצואלה. המערכת נבנתה בישראל.
- טנק גישור על תובת AMX-13.
- טנק חילוץ על תובת AMX-13.
- AMX VCI- נגמ"ש לעשרה לוחמים על בסיס AMX-13. שירת במדינות רבות מסביב לעולם.

בגרסאות שונות אלה הופעל הטנק (בגרסתו האוסטרית ובגרסתו הצרפתית) על ידי צבאות רבים והשתתף ובלחימה מסביב לעולם. בישראל שימש הטנק מ-1956 עד 1969, כטנק קל ומשחית טנקים. בשרות צה"ל היה הדגם עם תותח 75 מ"מ. בשיא השימוש, בתקופת ששת הימים, שירתו 3 גדודי AMX-13 בצה"ל, ונטלו חלק פעיל בלחימה. הטנק שימש גם את מצרים ולבנון. בנוסף שירת הטנק בארגנטינה, ברפובליקה הדומיניקנית, באקוודור, באינדונזיה, בחוף השנהב, בפרו, בסינגפור, במרוקו, בטוניסיה, בבוליביה ועוד.

## [עריכה] קישורים חיצוניים

תמונת AMX-13 חמוש בטילי SS-11, בעת שיגור הטיל

מקור: http://he.wikipedia.org../../../a/m/x/AMX-13_a996.html

קטגוריה: טנקים צרפתיים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Suomi
- Français
- 日本語
- Norsk (bokmål)